
Abstarct
The Third Geneva Convention, relative to the treatment of prisoners of war, is one of the four treaties of the Geneva Conventions. It was first adopted in 1929, but was significantly updated in 1949. It defines humanitarian protections for prisoners of war.
A prisoner of war is a combatant, generally a member of the armed forces of a party to an international armed conflict or an individual enjoying equivalent legal status, who has fallen into the hands of an adverse party.
The International Committee of the Red Cross (ICRC), is mandated by the international community, under the Geneva Conventions, to visit prisoners of war and civilian internees to verify whether they are being treated according to relevant international standards. In addition, it seeks to visit those held in situations of internal violence. ICRC detention visits aim to ensure respect for the life and dignity of prisoners of war and other detainees and to prevent torture, ill-treatment or abuse, which violate essential rights and the basic principles of humanity, breed hatred and feed a cycle of violence.
Regular visits enable the ICRC to track prisoners’ whereabouts and make recommendations to the authorities about any improvements to conditions that may be necessary.
In international armed conflicts, the Geneva Conventions recognize the right of ICRC delegates to visit prisoners of war and civilian internees. In non-international armed conflicts and situations of internal violence, Article 3 common to the four Geneva Conventions and the Statutes of the Movement encourage the ICRC to offer its services to visit detainees.
1. Consideraţii generale
Obiectul dreptului internaţional este constituit în principal din relaţiile dintre state, în fapt acele relaţii în care statele se manifestă ca titulare ale drepturilor lor suverane, ale puterii de stat.
Dezvoltarea dreptului internaţional public contemporan datorită complexităţii şi diversificării tot mai largi a relaţiilor dintre state, a nevoilor tot mai presante de organizare a cooperării intre membrii comunităţii internaţionale pentru rezolvarea problemelor din ce în ce mai acute care preocupa comunitatea mondială, a determinat ca în cadrul acestui amplu instrument juridic care este dreptul internaţional public să se contureze numeroase ramuri distincte care, intr-o strânsă intrepătrundere cu normele generale şi pe baza acestora, capătă o tot mai largă autonomie.[[1]]
Aceste relaţii au îmbrăcat de la început două forme principale: de colaborare şi de luptă, de confruntare. Relaţiile de colaborare sunt guvernate de norme juridice, făcând parte din dreptul internaţional public; cele de luptă, de norme ce alcătuiesc dreptul internaţional umanitar. Deşi omenirea a avut ca deziderat major pacea  între popoare, conflictele armate au fost prezente permanent în existenţa umanitǎţii.
Dreptul Internaţional Public, în general, şi Dreptul Internaţional Umanitar, în special, trec printr-o perioadă de recesiune, folosind o expresie din domeniul economiei. Ordinea internaţională instituită în 1945 prin Carta ONU şi dezvoltată printr-o multitudine de alte tratate internaţionale postbelice nu mai funcţionează normal. Structura sa de rezistenţă, fundată pe principiile fundamentale ale dreptului internaţional, în special pe principiul suveranităţii şi pe cel al neamestecului în treburile interne, a devenit nefuncţională. Ea a fost blocată de tendinţa de globalizare şi de principiul drepturilor omului. Globalizarea anihilează suveranitatea statelor, iar instituţionalizarea principiului universal al drepturilor omului anulează principiul neamestecului în treburile interne.
Şi alte elemente ale ordinii actuale se află într-un proces de blocare. Avem în special în vedere principiile şi mecanismele sistemului de securitate internaţională prevăzute în Carta ONU – principiul neameninţării cu forţa şi nefolosirii forţei, principiul reglementării paşnice a diferendelor internaţionale, regulile de funcţionare şi competenţele Consiliului de Securitate (articolele 2/5, 24, 25, 39 la 51, 53 şi 54).
Datorită acestui fapt relaţiile internaţionale nu mai au o busolă şi, într-o bună măsură, se desfăşoară haotic, după dictonul „acţiunea determină regula” şi nu invers.
Acesta este rezultatul evoluţiilor pe plan mondial, a bulversărilor care
au avut loc în lume, mai ales după prăbuşirea zidului Berlinului şi creării unui nou raport de forţe în locul celui bipolar.[[2]]
Războiul din Golf şi războiul civil din Iugoslavia au spulberat starea iniţială de euforie pacifistă a perioadei care a urmat războiului rece. În locul acesteia, lumea a fost confruntată cu un număr tot mai mare de conflicte, multe dintre ele neprevăzrute; escaladarea acestora depăşind estimările şi conferindu-le o anvergură internaţională.         Sfârşitul secolului XX – etapǎ caracterizatǎ ca fiind “post Razboi Rece”- a fost obligat sǎ dezvolte o nouǎ terminologie pentru a defini conflictele de tip nou: inghetate, asimetrice, etc. Pentru  specialiştii în domeniul politico-militar era limpede ca se intra într-o nouǎ epocǎ.
La mijlocul primului deceniu al noului secol şi mileniu existau pe glob circa 90 de conflicte deschise, 23 de conflicte caracterizate ca  fiind „înghetate” – dar cu potenţial de aprindere imediatǎ ( a se vedea conflictul Rusia-Georgia din vara anului 2008, care s-a transformat relativ foarte rapid  dintr-unul „înghetat” într-unul „fierbinte”) – si 25 de conflicte caracterizate cu termenul de „asimetric”[[3]] datoritǎ varietatii de factori incluşi în analizǎ.În prezent, dacǎ ne raportǎm la anii ’70 de exemplu, numǎrul focarelor de conflict s-a triplat. Mai mult decât atât, au lipsit mijloacele abordării eficiente a acestor conflicte.[[4]]
Conflictele armate internaţionale şi cele neinternaţionale provoacă distrugeri materiale şi suferinţe umane pentru o serie de victime: răniţi, bolnavi, naufragiaţi, prizonieri şi populaţie civilă, pe care Dreptul Internaţional Umanitar încearcă să le protejeze, micşorându-le consecinţele dramatice care se abat asupra lor.
Dreptul internaţional umanitar este aplicabil în două situaţii; altfel spus, el oferă două sisteme de protecţie:
a) Conflicte armate internaţionale:
În astfel de situaţii sunt aplicabile Convenţiile de la Geneva din 1949 şi Protocolul Adiţional I la aceste Convenţii, din 1977.
Dreptul internaţional umanitar se adresează, în principal, părţilor în conflict şi protejează orice individ sau categorie de indivizi care nu sunt sau nu mai sunt implicaţi în mod activ în conflict, de exemplu:
· personalul militar rănit sau bolnav în războiul terestru şi membrii serviciilor medicale ale forţelor armate;
· personalul militar rănit, bolnav sau naufragiat în războiul naval şi membrii serviciilor medicale ale forţelor navale;
· prizonierii de război;
· populaţia civilă, de exemplu:
o       civilii străini aflaţi pe teritoriul părţilor la conflict;
o       civilii din teritoriile ocupate;
o       civilii deţinuţi sau internaţi;
· personalul medical şi religios sau unităţile apărării civile.
Conform articolului 1 alin.4 al Protocolului Adiţional I, războaiele de eliberare naţională au fost clasificate ca fiind conflicte armate internaţionale.
b) Conflictele armate neinternaţionale
În cazul unui conflict armat neinternaţional, sunt aplicabile dispoziţiile  articolului 3 comun celor patru Convenţii de la Geneva şi Protocolul Adiţional II din 1977.
Trebuie remarcat că, condiţiile de aplicare a Protocolului II sunt mai stricte decât acelea prevăzute pentru aplicarea articolului 3. În asemenea situaţii, dreptul internaţional umanitar se adresează forţelor armate care iau parte la conflict, indiferent dacă sunt disidente sau nu, şi protejează orice individ sau categorie de indivizi care nu sunt sau nu mai sunt implicaţi în mod activ în ostilităţi, de exemplu:
· combatanţii răniţi sau bolnavi;
· persoanele lipsite de libertate pentru motive legate de conflictul armat;
· populaţia civilă;
· personalul medical şi religios.
Dintre toate categoriile de victime ale conflictelor armate, prizonierii de război constituie categoria cea mai năpăstuită: ei sunt supuşi la torturi sistematice şi rele tratamente, fac obiectul unor execuţii sumare şi asasinate în masă, condiţii inumane de detenţie, refuzul de a le recunoaşte calitatea de prizonier de război. Există cazuri – şi nu izolate – de prizonieri de război care se află în detenţie de peste 15-20 de ani (de exemplu: în conflictul dintre India şi Pakistan, în cel din Sahara Spaniolă etc).
Această situaţie disperată şi generalizată aduce în atenţie reglementările internaţionale referitoare la  prizonierii  de  război.
 
 
2. Prizonierul de rǎzboi
O persoană care ia parte la ostilităţi în mod legal şi cade în mâinile puterii adverse este presupusă a fi prizonier de război şi, în consecinţă este protejată de către cea de a III-a Convenţie de la Geneva din 1949,atunci când ea revendică statutul de prizonier de război, sau rezultă că are dreptul la statutul de prizonier de război, sau atunci când partea de care ea depinde revendică pentru ea acest statut pe calea notificării adresate Puterii care o deţine sau Puterii protectoare (art.41, pct.1, Protocolul Adiţional I). Ca atare, orice combatant, aşa cum este el definit la art.43, pct.2 din Protocolul Adiţional I este, atunci când este capturat de adversar, prizonier de război şi se bucură de protecţia Dreptului Internaţional Umanitar.
Conceptul prizonier de război este o categorie istorică: ea a evoluat de-a lungul timpului, odată cu diversificarea tipurilor de conflicte armate şi respectiv a categoriilor de persoane care iau parte la aceste conflicte.[[5]]
Până în sec. al XX-lea nu a existat un sistem închegat privind tratamentul juridic aplicat prizonierilor de război. Soarta lor depindea, exclusiv, de voinţa celui ce-i captura. Legătura dintre ei şi statul de care au aparţinut se rupea complet. În consecinţă, dispărea şi protecţia. Asupra lor se vărsa toată ura acumulată în timpul războiului şi înainte de acesta, atât din partea armatei statului advers, cât şi din partea populaţiei statului captor. Astfel, li se aplica o întreagă gamă de tratamente înjositoare, de la expunerea lor curiozităţii publice, prezentarea ca dovadă a victoriei obţinute şi până la uciderea acestora prin diferite metode (cel mai adesea, foarte crude – sacrificarea pe altare, crucificare, linşare, îngropare de vii etc.)[[6]]
Instrucţiunile pentru armatele în campanie ale Statelor Unite, elaborate în 1863 de Francis Lieber, a constituit un mare pas înainte în materie de protecţie a prizonierilor. 38 de articole ale acestor instrucţiuni reglementează tratamentul prizonierilor de război.[[7]]
Pe plan internaţional, începutul reglementării coerente este marcat de Convenţia a II-a de la Geneva din 29 iulie 1899 şi, mai ales, de Convenţia a IV-a  de la Haga din 18 octombrie 1907 privitoare la legile şi obiceiurile războiului terestru.
În Regulamentul privitor la legile şi obiceiurile războiului pe uscat (anexă la Convenţia a IV-a de la Haga din 1907), prin capitolul II (Despre prizonierii de război), nu mai puţin de 14 articole reglementează protecţia prizonierilor de război.
În conformitate cu acest regulament, prizonierii de război erau consideraţi în puterea guvernului advers şi nu a indivizilor şi corpurilor care i-au capturat. Ei trebuiau trataţi cu omenie. Sunt reglementate, de asemenea, obligaţiile şi drepturile lor, internarea, munca prizonierilor, condiţiile de locuit, alimentaţia, eliberarea, constituirea biroului de informaţii, repatrierea. Nu prezentăm aceste dispoziţii, întrucât majoritatea lor sunt regăsite în reglementarea în vigoare în prezent (cu modificările şi modernizările impuse de evoluţia reglementării războiului).
Un progres remarcabil este realizat de Convenţia de la Geneva din 27 iulie 1929 relativă la tratamentul prizonierilor de război, prin cele 142 de articole ale sale şi cele două anexe.[[8]] Deşi reprezintă un progres în materie de reglementare, în practică nu s-a realizat efectul scontat. Numai 53 de state au ratificat Convenţia, printre ne-Părţi găsindu-se state puternice ca URSS sau Japonia. De asemenea, deşi parte la Convenţie, Germania găseşte o serie de “portiţe” juridice pentru neaplicare. Astfel, în 1941 ea declară că, statelor ale căror guverne au părăsit teritoriul propriu (Belgia, Cehoslovacia, Grecia, Iugoslavia, Luxemburg, Norvegia, Olanda şi Polonia), nu le mai recunoaşte calitatea de state şi prin urmare nu mai subzistă obligaţia respectării prevederilor Convenţiei. La procesul de la Nürnberg, aceeaşi Germanie, prin apărătorii marilor criminali de război, a susţinut că persoanelor care au capitulat în masă la începutul ostilităţilor militare, nu le era aplicabilă Convenţia din 1929, întrucât nu Germania i-a capturat, ci ei au capitulat.
Convenţia a III-a din 12 august 1949 (Convenţia de la Geneva din 12 august 1949 privitoare la tratamentul prizonierilor de război) constituie, până în prezent, cea mai perfecţionată reglementare în materie de prizonieri de război. Prin cele 143 de articole ale sale şi cele cinci anexe, realizează o reglementare foarte amănunţită a regimului juridic al prizonierilor. Lucru foarte normal, după părerea noastră, întrucât aceste persoane pierd ”umbrela” protectoare a statului de care aparţin şi pot fi, oricând, supuşi abuzurilor Părţii adverse. În acelaşi timp, numărul lor este, de regulă, impresionant. Spre exemplu, în cel de-al doilea război mondial, numărul prizonierilor s-a numărat în mai multe milioane, soarta multora dintre ei fiind tragică (peste 5 milioane de prizonieri au murit datorită uciderii, relelor tratamente, îmbolnăvirilor de tifos etc.).
Convenţia a III-a din 1949 acoperă, în urma tragicei experienţe a celui de-al doilea război mondial, lacunele Convenţiei din 1929. Au fost mai clar definite noţiunile, regulile de protecţie sunt mai precise şi au fost adăugate alte multe reguli noi de protecţie. Ultimele completări (până în prezent) au fost aduse prin articolele 43, 44 şi 45 din Protocolul adiţional I. Este adoptată o formulare unică a noţiunii de prizonier de război şi sunt completate, într-o oarecare măsură, regulile care se aplică acestora. Spunem într-o oarecare măsură, deoarece Protocolul clarifică numai unele chestiuni legate de noţiuni şi încadrarea anumitor persoane într-o categorie sau alta, neinsistând pe reguli concrete de protecţie.
Actele normative care conţin normele ce stabilesc tratamentul prizonierilor de război sunt:
1.    Convenţia a III-a din 12 august 1949 privitoare la tratamentul prizonierilor de război – în întregul ei;
2.    Protocolul adiţional I din 10 iunie 1977 (Protocolul adiţional la Convenţiile de la Geneva din 12 august 1949 privind protecţia victimelor conflictelor armate internaţionale – art. 43, 44, 45);
3. parţial, Convenţia I şi Convenţia a II-a din 12 august 1949 (art. 28 şi 29 din Convenţia I şi art. 37, al 2 din Convenţia a II-a).
3. Mecanisme de protecţie a prizonierilor de rǎzboi
Instituirea stǎrii de conflict armat are, de regulǎ,o serie de consecinţe,care duc inevitabil la  ruperea relaţiilor existente  în timp de pace, ca de exemplu:închiderea frontierelor, ruperea relaţiilor diplomatice şi consulare, întreruperea traficului şi telecomunicaţiilor;încetarea schimburilor economice, culturale ş.a.
Cei ce intermediazǎ relaţiile dintre pǎrţile aflate în conflict sunt fie statele neutre, fie organisme internaţionale imparţiale desemnate de beligeranţi pentru a mijloci contactele dintre aceştia.Aşadar, trebuie păstrate anumite contacte între beligeranţi, mai ales în ceea ce priveşte limitarea sau soluţionarea conflictului, protecţia persoanelor şi bunurilor. Raportat la acest lucru, Dreptul Internaţional Umanitar a instituit acţiunea Puterilor Protectoare[[9]] spre a facilita unele contacte intermediare între părţile ostile.
Fără a avea o bază strict legală, sistemul Puterilor Protectoare a început să funcţioneze în cadrul stării de beligeranţă cu ocazia războiului franco-prusac din 1870 şi s-a dezvoltat pe timpul primului război mondial, când mai multe state au luat iniţiativa de a vizita lagărele de prizonieri de război. Cu toate dificultăţile şi reticenţele manifestate de statele beligerante faţă de această nouă instituţie de drept umanitar care imita acţiunea CICR, practica din cursul primului război mondial a putut fi consacrată în art.60 din Convenţia din 1929 referitoare la tratamentul prizonierilor de război.
Totuşi, sistemul n-a putut funcţiona eficient în timpul celui de-al doilea război mondial, deoarece Puterile Protectoare ce au acţionat la timpul respectiv nu aveau competenţe şi faţă de populaţia civilă.[[10]]
În mecanismul de protecţie al   prizonierilor de război se regǎseşte şi Reprezentantul prizonierilor.Acesta este considerat ca „om de încredere” al lor, căruia i s-a atribuit un anume rol în protecţia acestora.El apare în practica conflictelor armate în 1870, în războiul franco-prusian. În Convenţia din 1929 i se rezervă două articole (43 şi 44 ), iar în cea din 1949 trei  (79-81).
În sistemul de control al respectării Dreptului Internaţional Umanitar se regǎseşte  şi Ancheta bilaterală a statelor implicate (afectate) de o violare a legilor războiului consacrată de  Convenţiile de la Geneva din 1949 care conţin un text cu privire la ancheta bilaterală: “La cererea unei părţi la conflict, va fi deschisă o anchetă conform modalităţilor fixate de părţile interesate, având ca obiect orice violare pretinsă a Convenţiei. Dacă nu se realizează un acord asupra procedurii de anchetă , Părţile se vor înţelege asupra alegerii unui arbitru care va decide asupra procedurii de urmat. O dată cu violarea constatată, părţile la conflict îi vor pune capăt şi o vor reprima cât mai rapid posibil”.
Ancheta bilaterală este menţionată şi în art.90, par.2., lit.e din Protocolul Adiţional I din 1977, deci această procedură poate fi utilizată şi în cazul pretinselor violări ale Protocolului dacă nu s-a instituit o Comisie Internaţională de Stabilire a Faptelor.Din pǎcate acest instrument nu a fost utilizat, deşi ar putea fi un instrument eficient de control al aplicării dreptului umanitar, inclusiv cu privire la protecţia prizonierilor de rǎzboi.
Pentru respectarea normelor Dreptului Internaţional Umanitar şi pentru a preveni încǎlcarea acestora de cǎtre state a fost instituitǎ şi Comisia Internaţionalǎ de Stabilire a Faptelor (CISF) care şi-a găsit consacrarea în art.90 al Protocolului adiţional I din 1977. Trebuie menţionat că, la fel ca ancheta bilaterală, şi acest mecanism de control al aplicării Dreptului Internaţional Umanitar este prevăzut doar pentru conflictele armate internaţionale, în cele neinternaţionale nu se pot aplica decât, eventual, regulile generale ale dreptului internaţional general şi ale dreptului internaţional penal comun.
Comisia permanentă de anchetă instituită de Protocolul I din 1977 reprezintă un progres apreciabil în raport cu sistemul anchetei bilaterale a Convenţiilor din 1949 deoarece suprimă dificultăţile pe care le presupune constituirea unei astfel de comisii între beligeranţi în cursul conflictului armat.
4. ACTIVITATEA COMITETULUI INTERNAŢIONAL AL CRUCII ROŞII (CICR) ÎN FAVOAREA PRIZONIERILOR
În orice conflict armat sau într-o situaţie de violenţe interne, prizonierii sunt extrem de vulnerabili, din cauza faptului că sunt consideraţi de cele mai multe ori inamici de către cei care i-au capturat şi, în consecinţă, sunt expuşi actelor de răzbunare. Iată pentru ce este primordial ca prizonierii să poată beneficia de intervenţia unui organism neutru şi independent care are ca misiune asigurarea că aceştia sunt trataţi omeneşte, că sunt deţinuţi în condiţii corespunzătoare şi că au posibilitatea să facă schimb de informaţii cu familia. Această misiune este îndeplinită de Comitetul Internaţional al Crucii Roşii, de când vizitează deţinuţii în cadrul unor conflicte armate şi tulburări interne.
La 21 august 1914, la scurt timp după declanşarea primului război mondial, s-au deschis la Geneva birourile Agenţiei internaţionale a prizonierilor de război. La sfârşitul conflictului, Agenţia alcătuise 4.895.000 de fişe şi trimisese 1.994.914 de colete individuale şi 1.813 vagoane cu ajutoare. Patruzeci şi unu de delegaţi ai Comitetului Internaţional au vizitat, în perioada războiului şi până la sfârşitul operaţiunilor de repatriere a foştilor prizonieri de război – încheiate în anul 1923, 524 de lagăre, în Franţa metropolitană, Marea Britanie, Germania, Tunisia, Maroc, Austro-Ungaria, Italia, Rusia, Egipt, India, Birmania, Bulgaria, România, Macedonia, Polonia, Boemia şi Japonia.
Cu ocazia vizitei de documentare efectuată la Geneva de către autorul acestei lucrări, la sediul CICR, în perioada 18-22 septembrie 2001, am identificat şi raportul delegatului CICR Constantin C. Naville cu privire la situaţia prizonierilor de război unguri, din lagărul de la Braşov. (vezi Rapport sur la mission en Roumanie, Dossier MIS 20.5/1 a 203/37, pp.50-62; Constantin C.Naville, Delegue du Comite International de la Croix Rouge). Această misiune a delegatului CICR în România a fost rezultatul scrisorii contelui Paul Teleki, ministrul Afacerilor Externe al Ungariei, către Preşedintele CICR, scrisoare în care contele Teleki îşi exprima îngrijorarea cu privire la tratamentele prizonierilor unguri din lagărul de prizonieri de la Braşov. Constantin Naville a fost însoţit în această vizită de către dr.Bacilieri, ataşat la Legaţia Elveţiană.
Efectivele aflate în lagăr erau:
Divizia de Secui: 766 ofiţeri şi 2177 soldaţi
Gărzile Albe şi Roşii: 862 ofiţeri şi 511 soldaţi
Civili: 900
Raportul face vorbire despre clădirile lagărului, hrana şi bucătăria, wc-urile, băile şi duşurile lagărului, spălătoria de rufe, serviciul sanitar, infirmerie, spitalul de izolare (pentru bolile infecţioase) şi lazaretul aflat în afara oraşului. Sunt prezentate condiţiile în care prizonierii muncesc, sunt echipaţi, soldele şi permisiile, corespondenţa şi distracţiile, serviciul religios şi eventualele plângeri ale celor aflaţi în detenţie.
Concluziile delegatului C. Naville, urmare a vizitei în lagăr, au fost:
· prizonierii sunt trataţi cu umanitate de către autorităţile române;
· anumite ameliorări de detaliu au fost obţinute direct de la comandantul lagărului, col.Tullea;
· în stadiul în care se află România, caracterizat prin lipsuri de obiecte sau produse de primă necesitate (lenjerie, pansamente, medicamente etc) şi penurie de alimente, nu este posibil să se obţină satisfacţie cu privire la anumite puncte.
În final se solicită sprijinul financiar al Cruci Roşii Ungare şi se menţionează că, după vizită, aproape 3000 de ofiţeri şi soldaţi secui internaţi la Braşov şi Făgăraş au fost eliberaţi.[[11]]
În absenţa unui acord privind desemnarea Puterii Protectoare, va putea fi desemnată ca substitut al acesteia o organizaţie umanitară care prezintă toate garanţiile de imparţialitate şi de eficacitate, aşa cum este, de exemplu, CICR.
Această organizaţie umanitară imparţială poate să-şi ofere bunele sale oficii părţilor la conflict în vederea desemnării fără întârziere a unei Puteri Protectoare agreate de beligeranţi. În acest scop, CICR va putea îndeosebi să ceară fiecărui beligerant să-i predea o listă cu cel puţin cinci state pe care le consideră acceptabile pentru a acţiona în numele său în calitate de Putere Protectoare faţă de adversar şi să ceară acestuia din urmă să-i predea, la fel, o listă de cel puţin cinci state pe care le-ar accepta ca Putere Protectoare a celeilalte părţi . Listele vor trebui comunicate CICR în termen de două săptămâni de la primirea cererii care le va compara şi va solicita acordul oricăruia din statele al căror nume va figura pe cele două liste.
Dacă totuşi nu se poate desemna o Putere Protectoare, funcţiile acesteia pot fi preluate chiar de CICR, ca substitut de Putere Protectoare iar părţile la conflict vor face tot posibilul pentru a facilita sarcina substitutului de a-şi îndeplini misiunea de salvgardare a intereselor beligeranţilor, în conformitate cu Convenţiile şi Protocolul. În acest scop, art.81 din Protocol merge şi mai departe obligând părţile la conflict să acorde CICR toate facilităţile posibile pentru a-i permite să-şi asume sarcinile umanitare cu scopul de a sigura protecţie şi asistenţă victimelor conflictului. Cu consimţământul beligeranţilor, CICR va putea să exercite orice alte activităţi umane în favoarea acestor victime. Acelaşi articol dispune că părţile la conflict vor acorda organizaţiilor lor naţionale de Cruce Roşie ca şi altor organizaţii umanitare autorizate toate facilităţile necesare exercitării activităţilor lor umanitare în favoarea victimelor războiului în conformitate cu dispoziţiile convenţionale şi cu principiile fundamentale ale Crucii Roşii, formulate de către Conferinţele Internaţionale ale Crucii Roşii.
Acţiunea CICR este prevăzută şi pentru conflictele armate fără caracter internaţional, art.3 comun al Convenţiilor de la Geneva menţionând posibilitatea ca acest organism umanitar internaţional să-şi ofere serviciile părţilor la conflict; deşi nu e menţionat expres, putem spune că el există şi în Protocolul adiţional II din moment ce dispoziţiile acestuia dezvoltă şi completează art.3 comun. Aşa se face că în Bosnia chiar Consiliul de Securitate a impus ca acţiunea CICR (şi a altor organisme umanitare) să nu fie împiedicată, acordându-i-se posibilitatea de a vizita victimele războiului. De altfel, CICR i se recunoaşte un drept general de iniţiativă umanitară în toate situaţiile de urgenţă şi nu numai în conflictele armate.
Ca să se ajungă la acest sistem de acţiune multilateral şi eficient, deşi nu lipsit de riscuri, CICR a parcurs o istorie lungă şi anevoioasă. Încă de la crearea în 1863 a “Comitetului Internaţional de Ajutorare a Răniţilor”, transformat în acelaşi an în CICR , evoluţia şi aplicarea dreptului războiului s-au îngemănat cu activităţile desfăşurate de această instituţie elveţiană umanitară privată şi independentă, ce acţionează ca intermediar neutru în situaţii de conflict armat
Ca organizaţie internaţională neguvernamentală, a CICR nu a avut la dispoziţie alte mijloace de luptă pentru umanizarea războiului decât forţa sa morală, prestigiul său, formele de educaţie a tineretului în sensul înţelegerii şi păcii, precum şi acţiunile practice în scopul perfecţionării instrumentelor internaţionale de drept umanitar şi de intervenţie neutră şi imparţială în sprijinul victimelor conflictelor armate. Ceea ce nu înseamnă deloc că activitatea sa a fost lipsită de eficacitate; dimpotrivă, întreaga evoluţie a Dreptului Internaţional Umanitar cât şi a activităţilor de asistenţă umanitară în epoca modernă se leagă de numele Comitetului Internaţional al Crucii Roşii.
Orice vizită la un loc de detenţie este, în general, efectuată de către o echipă alcătuită din delegaţi specializaţi, incluzând personal medical şi translatori. Odată ajunsă la faţa locului, echipa acţionează conform următoarelor modalităţi standard: discuţie iniţială cu autorităţile deţinătoare; înregistrarea prizonierilor; inspectarea tuturor locurilor rezervate prizonierilor; discuţii între patru ochi cu deţinuţii, în scopul de a putea evalua condiţiile de detenţie; distribuirea corespondenţei din partea celor apropiaţi; întrevedere finală cu autorităţile deţinătoare.
Odată stabilit contactul între deţinut şi vizitatorul din partea Comitetului Internaţional al Crucii Roşii, este făcut un pas crucial şi adevărata muncă poate să înceapă. Aceastǎ activitate laborioasǎ se bazeazǎ pe ascultare, observaţie şi pe dinamica de grup, căci fiecare element sesizat de delegaţi este un potenţial punct nevralgic care trebuie documentat şi integrat în context, înainte de a fi supus atenţiei autorităţii deţinătoare, adesea, însoţit şi de o recomandare practică.
Accesul la apă, la hrană, spaţiul disponibil şi îngrijirile medicale sunt puncte esenţiale care mobilizează atenţia tuturor delegaţilor vizitatori. Pe de altă parte, trebuie analizat în profunzime tratamentul deţinuţilor. Este vorba de a examina regimul disciplinar în vigoare şi metodele de interogatoriu, de a descoperi situaţii care pot implica abuzul, practicile suspecte şi eventualele maltratări.
Universul închisorii are propriile lui coduri şi obiceiuri pe care nu le poţi descifra foarte repede. Este nevoie de timp pentru a înţelege o situaţie dată şi pentru a descoperi problematica dominantă. În cursul vizitei, delegatul trebuie să facă dovada vigilenţei şi curiozităţii permanente. Delicat în sine, exerciţiul vizitei se înscrie, în general, într-o continuitate temporală care permite urmărirea problemelor şi a cazurilor individuale Va fi vorba, în mod deosebit, de a verifica de la o vizită la alta dacă măsurile practice propuse anterior au avut efect, indiferent dacă a fost vorba de condiţiile de detenţie, de tratament sau despre un caz individual. Din această cauză, durata, frecvenţa şi succesiunea vizitelor ţine de competenţa Comitetului Internaţional al Crucii Roşii şi nu de cea a autorităţilor deţinătoare.
După vizită, echipa elaborează un raport scris, care recapitulează condiţiile de detenţie şi tratamentul aplicat deţinuţilor şi care propune, dacă este necesar, măsuri corective. Acest raport este confidenţial.   Experienţa a demonstrat necesitatea de a trata direct cu autorităţile responsabile problemele legate de detenţie, printr-un dialog discret, protejat de tirul mediatic.
Din acest punct de vedere, să ne reamintim că pentru Comitetul Internaţional al Crucii Roşii confidenţialitatea nu este un scop în sine, ci o condiţie esenţială a dialogului şi a încrederii din partea autorităţilor de detenţie şi a prizonierilor. De altfel, Comitetul Internaţional al Crucii Roşii  îşi rezervă de fiecare dată posibilitatea de a renunţa la această politică a discreţiei şi de a-şi face publice preocupările, în cazul în care încălcările constatate se repetă şi în măsura în care demersurile pe lângă autorităţi nu au nici un efect.
Articolul 3, comun celor patru Convenţii de la Geneva prevede că Comitetul Internaţional al Crucii Roşii poate vizita persoanele deţinute în cadrul conflictelor neinternaţionale sau războaielor civile. Comitetul Internaţional al Crucii Roşii depune eforturi pentru a avea acces la persoanele deţinute în legătură cu tulburările şi violenţele interne.[[12]]
 
 
CONCLUZII
Dintre toate categoriile de victime de război, prizonierii sunt cei care au avut şi au cel mai mult de suferit, întrucât depind, într-o foarte mare măsură, de inamic. Practica celui de-al doilea război mondial, dar şi a conflictelor postbelice a dovedit acest lucru. Aceasta s-a manifestat prin: refuzul de a recunoaşte statutul de prizonier de război unor combatanţi care erau îndreptăţiţi la un asemenea statut; supunerea la un tratament de exterminare; la munci istovitoare sau legate de operaţiunile militare; tentative de judecăţi sumare şi încheiate cu execuţii în masă; supunerea la torturi, experienţe biologice, insulte şi umiliri, acte de violenţă, represalii şi lista ar putea continua.
Deci există o mare discrepanţă între statutul legal al acestor victime, care este de natură să le asigure o protecţie satisfăcătoare, şi aplicarea dispoziţiilor lui care este în foarte, foarte multe cazuri nesocotit.
Într-o serie de reuniuni internaţionale s-au evidenţiat diverse soluţii pentru consolidarea statutului prizonierilor de război, ştiut fiind că multe din dispoziţiile convenţiilor actuale au fost rezultatul unui sever compromis, iar la unele dintre ele (în special la articolul 41 din Protocol) s-au făcut rezerve sau n-au fost acceptate.
Problema principală însă este aceea de a găsi modalităţile de a întări eficienţa acestor dispozitiuni, astfel încât toate statele să le respecte în toate împrejurările.

